Jabuli 107
BUK ME ABIC
Pwoc ki pak pi ber pa Lubaŋa
1-Wumi pwoc bot Rwot, pien en ber;
mar mere ma pe lokke bedo nakanaka!
2Wek jo ma Rwot okokogi guwac kumeno,
gin jo ma en okokogi ki i can,
3kun okwanyogi ki i lobo pa lurok odwokogi cen i lobogi,
ma ocokogi ki yo tuŋ wokceŋ ki yo tuŋ potoceŋ,
ki yo tuŋ acam ki yo tuŋ acuc.
4Jo mogo gubedo ka lak ata i tim aroo,
pe gumedo ki noŋo yo ma cito i gaŋ ka ma myero gubed iye;
5kec ki orwo pii onekogi matek,
omiyo gen ducu orwenyo woko ki i cwinygi.
6I kare ma gitye ki can gukok bot Rwot,
ci en olarogi ki i can megi.
7Otelogi guwoto ki yo matir,
nio ka guo wa i gaŋ ka ma myero gubed iye.
8Myero gupwo Rwot pi mar mere ma pe lokke,
ki pi tic me aura ma en otiyo pi dano!
9En miyo jo ma orwo pii nekogi giyeŋ,
ki jo ma kec nekogi bene en miyo giyeŋ ki jami mabeco.
10Jo mogo gubedo i mutu ki colpiny,
lumabuc ma gitweyo ki nyor ma gitye ka winyo arem madwoŋ,
11pien gujemo woko pe gulubo lok ma Lubaŋa ocikogi kwede,
dok gukwero pwony pa En Mamalo Twal.
12Cwinygi ool woko pi tic matek ma gubedo ka tiyone;
gupoto piny, ci onoŋo ŋat mo pe ma myero okonygi.
13I kare ma gitye ki can gukok bot Rwot,
ci en olarogi ki i cangi.
14Okwanyogi okelogi woko ki i mutu ki colpiny,
ka ocodo nyor ma gitweyogi kwede woko lirwatrwat.
15Myero gupwo Rwot pi mar mere ma pe lokke,
ki pi tic me aura ma en otiyo pi dano.
16Oturo kika mola woko ducu,
oŋolo rii nyonyo me cego doggola opoko iye woko i dul aryo.
17Jo mogo komgi obedo lit pi balgi,
gubedo ki can madwoŋ pi gin maraco ma gutimo.
18Gubedo ka kwero kit cam ducu; onoŋo doŋ gicok to.
19I kare ma gitye ki can gukok bot Rwot,
ci en olarogi ki i cangi.
20Ocaŋogi ki lok ma en oloko aloka keken,
ci olarogi ki i to.
21Myero gupwo Rwot pi mar mere ma pe lokke,
ki pi tic me aura ma en otiyo pi dano.
22Myero gupwoye kun gityero gityer me pwoc,
dok gutit pi tic ma en otiyo kun giwero wer me yomcwiny!
23jo mogo guwoto ki mel i dye nam,
ginjo ma ticgi terogi i nam madoŋo.
24Guneno gin ma Rwot twero tiyone,
ticce me aura ma en tiyo i nam madoŋo-gu.
25En oloko, ci yamo matek okodo,
omiyo pii me nam otwagge.
26Omiyo mel gutiŋŋe malo ma gicok gudo polo,
ka dok gudwogo piny gumwony woko ka matut i te nam;
tekcwinygi orwenyo woko i can marom-meno.
27Gucatte kun gipaŋŋe apaŋa macalo lumero koŋo,
ma ryeko otum woko liweŋ ki i wigi.
28I kare ma gitye ki can gukok bot Rwot,
ci en olarogi ki i cangi.
29Ojuko yamo matek ci nam opye mot,
ki biamwonyi me nam ducu oliŋ woko mot.
30Cwinygi obedo yom pi piny ma oliŋ woko mot litik;
en okelogi bene wa i waŋ wat ka ma gimito bino iye,
ki lobo ma tar atara ligwek doko waŋ it ma gunnye.
31Myero gupwo Rwot pi mar mere ma pe lokke,
ki pi tic me aura ma en otiyo pi dano.
32Myero gudwore i cokke pa lwak,
kun gipake bene i gurre pa ludito.
33En loko kulu-gu ducu doko tim aroo mutwo,
dok en juko waŋ it-gu woko ducu, pii doŋ pe mol ki iye,
34loko lobo mulony doko lobo mubedo kado ma konnye doŋ pe;
man timme pi bal pa jo ma bedo i lobo meno.
35En loko tim aroo mutwo doko ka ma pii poŋ iye.
36En miyo jo ma kec nekogi gibedo kunnu,
ci gigero gaŋ ma myero gibed iye;
37gicoyo kodi i potti,
gipito olok bene, camgi cek mabup.
38Ginya gidoko mapol pi gum ma Rwot omiyo botgi;
en pe weko wel dyaŋigi dok piny.
39I kare ma giloyogi, ma gileyo wigi kun giunogi,
giyelogi, ma gimiyo cwinygi bene cwer,
40en cayo rwodi ma unogi,
miyo giwoto i dye tim ata ka ma yo pe iye.
41Ento en laro jo ma piny obwoyogi ki i cangi,
ci medo wel pa jo me odigi macalo lwak romi.
42Jo ma cwinygi atir gineno ci gibedo ki yomcwiny;
jo maraco ducu gijuko lok woko ki i doggi giliŋ litik.
43Jo maryek myero gubed ka tamo pi jami magi matut ki i cwinygi,
wek dano opar pi mar pa Rwot ma pe lokke.